Skuldig voel en woede | Netwerk24
Deur Stephan Joubert 29 Oktober 2019 00:01
Hoekom is dit so dat wanneer jy partykeer ophou om goed te wees vir sekere mense, dan word hulle kwaad en smeer jou naam swart? Of hulle verwyt jou?
Wel, dit is dalk omdat hulle verskuif het van skuldig voel na woede. Sommige hou niks daarvan om heeltyd aan die ontvangkant te wees van ander se goedheid nie. Dit skep skuldgevoelens by hulle. Hulle voel hulle is in ander mense se mag.
Die enigste manier om van sulke skuldgevoelens ontslae te raak, is om dit te omskep in woede teenoor daardie einste mense wat goed is vir hulle. So skakel selfbejammering oor na woede.
Woede plaas sulke mense op ongesonde maniere weer in beheer van hul lewe. Lig loop hiervoor. Leer om te kan ontvang. Onthou, mense is ook die Here se helpers. Jy's nooit in hul skuld as hulle iets vir jou doen nie. Sê vir God dankie vir sulke Samaritane. Wees op jou eie manier self ook een vir iemand anders.